वर्तमान पूंजीवाद के पहले और सामंतवाद के जमाने में भी समाज दो वर्गों में विभाजित था और उत्पादन के साधनों पर सम्पन्न वर्ग का एकाधिकार था। गांव या शहर सर्वत्र दासों पर मालिकों के जुल्म भी होते थे और छात्रों, मजदूरों को कोई आजादी नहीं थी और यह मेरे गांव में मेरे बचपन यानि 50 के दशक में भी देखने को मिलता था लेकिन तब सामंत, दासों और रैयतों का ख्याल भी रखते थे। उनकी बीमारी, बेटी की शादी आदि की नैतिक सामाजिक जवाबदेही मालिक की होती थी क्योंकि मालिक का हित परोक्षत: उनसे जुड़ा होता था। 60 के दशक के पूर्वाद्ध तक नौकरों, दासों को हम बच्चे चाचा कहकर संबोधित करते थे। पर्व, त्यौहार पर बढिय़ा भोजन, कपड़े आदि मुहैया कराए जाते थे। धनी गरीब सब साथ-साथ रहते थे। मालिक उनका माई बाप होता था।